Током пруске опсаде Прага у пролеће 1757, фелдмаршал Даун кренуо је са истока са 35.000 пешака, 19.000 коњаника и 60 топова у деблокаду града. Да би спречио продор Аустријанаца ка Прагу, Фридрих Велики је пошао у сусрет Дауну са 19.000 пешака, 14.000 коњаника и 28 топова. Пошто су положаји код Крихнова (), иза реке Бечварке (), на којима се распоредио Даун, били неповољни за напад, Фридрих је пошао 18. јуна преко Плањана () друмом за Колин ради обухватног напада десног крила Аустријанаца. Пошто је увидео намеру Пруса, Даун је ноћу 17/18. јуна променио фронт и и посео висове између Кржечхора () и Поборжија (). Када је око 10 часова уочио промене у аустријском положају, Фридрих је одлучио да крене ка југу, настави марш до шумице јужно од Кржечхора и оданде пређе у напад на десно аустријско крило. Генералу Хансу Цитену наредио је да са 80 ескадрона одбаци аустријску коњицу и да штити леви бок пруске армије. Снаге на десном крилу (8 батаљона и 21 ескадрон) под Августом Брауншвајг-Беверном () поселе су положаје код гостионице "Златно сунце" (), ради ангажовања према ситуацији.